Diari Oficial de la Generalitat Valenciana


Sumari del DOGV 9708, del 20-10-2023 (2023/10968)

RESOLUCIÓ de 17 d'octubre de 2023, de la Secretaria Autonòmica d'Educació, per la qual s'aprova el Pla plurianual de la Inspecció educativa de la Comunitat Valenciana per al període 2023-2027.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9708

Data del DOGV
:   20-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10481


Data del document
:   17-10-2023

Organisme emissor


Tipus de document
:   Resolució

Descriptors 

:   * Conselleria d'Educació, Universitats i Ocupació
    * planificació educativa
    * reglament administratiu

RESOLUCIÓ de 17 d'octubre de 2023, de la Secretaria Autonòmica d'Educació, per la qual s'aprova el Pla plurianual de la Inspecció educativa de la Comunitat Valenciana per al període 2023-2027. [2023/10983]  
El Decret 80/2017, de 23 de juny, del Consell, pel qual es regula l'actuació, el funcionament i l'organització de la inspecció d'educació de la Comunitat Valenciana, estableix en el seu article 5 que la inspecció educativa, en l'exercici de les seues competències, es configura d'acord amb els principis organitzatius de jerarquia, coordinació, autonomia professional en l'emissió dels seus informes i propostes, participació, planificació, especialització, professionalitat, treball col·laboratiu i avaluació de resultats.  
Així mateix, per al compliment de les seues funcions, aquest article indica que la inspecció educativa exercirà les activitats de caràcter general i les de caràcter especialitzat que es regulen en els plans d'actuació establits en l'article 19 del citat Decret, així com que la Conselleria competent en matèria d'educació determinarà les línies d'actuació de la Inspecció educativa d'acord amb aquests plans.  
Aquest mateix article afirma que la inspecció educativa desenvoluparà les seues tasques mitjançant una planificació que es concreta en un pla d'actuació plurianual, un pla general d'actuació anual i plans territorials d'actuació de caràcter anual. Així es confirma en l'article 12 de l'Ordre 17/2019, de 16 d'abril, de la Conselleria d'Educació, Investigació, Cultura i Esport, que desenvolupa l'actuació, el funcionament i l'organització de la Inspecció de la Comunitat Valenciana.  
El pla plurianual de la Inspecció educativa, per tant, suposa un marc de treball que recull les finalitats i objectius de l'actuació d'aquesta inspecció d'acord amb les directrius de la secretaria autonòmica amb competències en matèria d'educació. Per això, estableix els objectius estratègics del període, les actuacions a desenvolupar per a la seua consecució i prioritats temporals durant el període, que tindrà una duració màxima de quatre cursos escolars. Amb la finalitat que servisca de marc referencial de l'actuació inspectora, ha de ser aprovat en el primer trimestre del seu període de vigència.  
Els canvis socials, tecnològics i educatius requereixen d'una inspecció educativa que assumisca, més que mai, el seu paper de factor essencial de qualitat en el sistema educatiu. Davant els reptes que emergeixen en una societat en contínua evolució, tots els components de la comunitat educativa i, especialment, els centres docents, necessiten de l'assessorament normatiu i pedagògic de la inspecció educativa com a referent al costat del qual construir projectes educatius que donen resposta a les necessitats de l'alumnat de tots els nivells i ensenyaments.  
Aquest paper d'assessorament no és obstacle per a la funció supervisora de la inspecció educativa. La ciutadania requereix de serveis públics de qualitat, eficients i eficaços, que facen un bon ús dels recursos públics. Així doncs, les funcions de supervisió i avaluació de la inspecció educativa són un mitjà fonamental per a garantir el dret a l'educació de tota la ciutadania en totes les etapes, nivells i ensenyaments del sistema educatiu.  
Aquesta resolució, per tant, no sols estableix un pla de treball de la Inspecció educativa per als pròxims quatre anys, sinó que constitueix també un punt de partida d'un procés de potenciació i actualització de la inspecció educativa de la Comunitat Valenciana, pel qual, en el marc de les directrius emeses per la conselleria competent en matèria d'educació i a través dels processos de participació de la pròpia inspecció que estableix la normativa reguladora, la inspecció educativa no sols faça un salt qualitatiu en la seua proximitat als centres i en el seu paper de referència normativa i lideratge pedagògic, sinó que també actualitze i modernitze la seua pròpia organització i funcionament, integrant els elements tecnològics i aprofitant i desenvolupant el talent de les persones que la integren.  
Per tot això, a proposta de la Inspecció General d'Educació, i d'acord amb el previst en l'article 18 del Decret 80/2017, i de conformitat amb el Decret 10/2023, de 19 de juliol, del president de la Generalitat, pel qual es determinen el número i la denominació de les conselleries, i les seues atribucions (DOGV 9643, 19.07.2023); el Decret 112/2023, de 25 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOGV 9647, 25.07.2023), i l'article 7.1 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
  
Primer  
Aprovar el Pla plurianual de la Inspecció educativa de la Comunitat Valenciana per al període 2023-2027, que s'inclou com a annex únic a la present resolució.  
  
Segon  
La secretaria autonòmica amb competències en matèria d'educació, a proposta de la Inspecció General d'Educació, adequarà el Pla general d'actuació anual corresponent a cadascun dels cursos del període 2023-2027 al que s'estableix en el present Pla plurianual de la Inspecció educativa.  
  
Tercer  
El Pla Plurianual podrà ser objecte de revisió i modificació amb la finalitat d'atendre noves necessitats o demandes que afecten el sistema educatiu i l'actuació de la Inspecció educativa.  
  
Quart  
Aquesta resolució es publicarà en el Portal de Transparència de la Generalitat i en el Diari Oficial de la Generalitat Valenciana.  
  
València, 17 d'octubre de 2023.- El secretari autonòmic d'Educació: Daniel McEvoy Bravo.  
  
  
  
Índex  
1. Finalitats  
2. Objectius estratègics de la Inspecció Educativa de la Comunitat Valenciana per al període 2023-2027  
3. Tipus d'actuacions  
4. Actuacions per al desenvolupament dels objectius estratègics  
5. Model d'intervenció  
6. Seguiment i avaluació del Pla plurianual per al període 2023-2027  
7. Calendari d'aplicació de les actuacions per al desenvolupament dels objectius estratègics  
  
1. Finalitats  
1.1. Definir els objectius estratègics i les línies d'actuació que es concretaran en els plans generals d'actuació anual del període 2023-2027, així com els corresponents plans territorials d'actuació anual.  
  
1.2. Aprofundir en la contribució de la inspecció educativa a la garantia de l'exercici dels drets i deures de la comunitat educativa, formulant propostes a l'administració per a l'actualització i millora de la normativa en vigor, d'acord amb les necessitats detectades i la realitat dels centres, serveis i programes.  
1.3. Coordinar l'actuació de les diferents inspeccions territorials en els centres, serveis i programes promoguts o autoritzats per la conselleria amb competències en educació.  
1.4. Impulsar mesures per a la millora de l'organització i gestió de la inspecció educativa de la Comunitat Valenciana, amb la finalitat de millorar l'eficàcia i eficiència del model d'intervenció en els centres, serveis i programes, avançar en la digitalització i optimitzar la planificació, seguiment i control dels processos i resultats, posant l'accent en aquells aspectes que incidisquen de manera més significativa en la millora de la qualitat de l'educació.  
1.5. Dissenyar i fomentar el marc general de desenvolupament de la competència professional dels inspectors i les inspectores, establint els procediments de formació inicial i permanent, així com promovent aliances i convenis de col·laboració en accions d'innovació que contribuïsquen a millorar l'impacte de la formació i la internacionalització de la inspecció educativa.  
  
2. Objectius estratègics de la Inspecció Educativa de la Comunitat Valenciana per al període 2023-2027  
D'acord amb la Llei orgànica 2/2006, de 3 de maig, d'educació, la inspecció educativa es realitzarà sobre tots els elements i aspectes del sistema educatiu, a fi d'assegurar el compliment de les lleis, la garantia dels drets i l'observança dels deures de quants participen en els processos d'ensenyament i aprenentatge, la millora del sistema educatiu i la qualitat i equitat de l'ensenyament.  
Així mateix, aquesta llei orgànica estableix que la inspecció educativa és un factor de qualitat de l'ensenyament. Per això, la inspecció educativa ha de ser un eix fonamental d'acció de l'administració educativa i, al mateix temps, del funcionament dels centres, serveis i programes, exercint així el seu paper garant fonamental del compliment dels deures i de l'exercici dels drets amb la finalitat de garantir la igualtat i equitat en tot el sistema educatiu.  
Sense perjudici d'aquestes atribucions, la inspecció educativa ha de constituir-se com a element dinamitzador d'un procés d'assessorament, supervisió i avaluació sempre enfocat a la millora contínua del sistema educatiu, tant en els seus processos com en els seus resultats.  
Per tot això, d'acord amb les directrius establides per la Secretaria Autonòmica d'Educació, s'estableixen els següents objectius estratègics per als cursos 2023-2024, 2024-2025, 2025-2026 i 2026-2027:  
  
Objectiu estratègic 1  
Potenciar la incidència de les actuacions de la Inspecció Educativa en la garantia de l'exercici dels drets i el compliment dels deures de tots els membres de la comunitat educativa, així com en la millora contínua del sistema educatiu de la Comunitat Valenciana, els seus centres, serveis i programes.  
  
Objectiu estratègic 2  
Impulsar l'avaluació del sistema educatiu de la Comunitat Valenciana per a la seua millora, incidint en l'avaluació de la pràctica docent com a garantia de qualitat de l'ensenyament i aprenentatge.  
  
Objectiu estratègic 3  
Informar l'Administració educativa de la supervisió i avaluació realitzada i realitzar propostes de millora de la normativa i de la formació del professorat.  
  
Objectiu estratègic 4  
Avançar en l'eficiència i eficàcia de l'organització i funcionament de la inspecció educativa.  
  
Objectiu estratègic 5  
Consolidar un model de formació inicial i contínua de la Inspecció educativa, enfocat al desenvolupament de les competències professionals dels inspectors i inspectores, la gestió del coneixement i l'aprofitament del talent, en col·laboració amb altres òrgans de l'administració educativa, altres administracions, inspeccions educatives d'altres comunitats autònomes i mitjançant la participació en programes europeus.  
  
  
3. Tipus d'actuacions  
Les actuacions de la Inspecció educativa presents en aquest Pla Plurianual es desplegaran mitjançant quatre tipus d'intervencions, d'acord amb el seu grau de planificació i sistematicitat, així com l'objecte i la finalitat d'aquestes.  
Per això, es distingeixen els següents tipus d'actuacions, que es concretaran en els successius Plans Generals Anuals d'Actuació i en els Plans Territorials d'Actuació:  
a) Actuacions prioritàries: són aquelles que tenen per objecte la consecució dels objectius estratègics establits per l'òrgan superior amb competències en matèria d'educació que exercisca la superior direcció de la Inspecció de la Comunitat Valenciana.  
b) Actuacions específiques: són aquelles que tenen com a fi la millora dels processos realitzats per la Inspecció educativa en l'exercici de les seues funcions. La seua planificació, coordinació i impuls correspon a la Inspecció General d'Educació, en coordinació amb les inspeccions territorials.  
c) Actuacions habituals: són totes aquelles actuacions de la Inspecció educativa que procedeixen de l'exercici ordinari de les funcions i atribucions en les seues tasques de supervisió, control, avaluació i assessorament als centres, serveis i programes assignats. La seua concreció s'establirà mitjançant instruccions de la Inspecció General d'Educació, en les quals es desenvoluparà el Pla general d'actuació general.  
d) Actuacions incidentals: són aquelles actuacions que, en el marc de les competències de la inspecció educativa, procedeixen de successos no previsibles i situacions amb caràcter urgent i immediats que poden donar-se en els centres, serveis i programes assignats als inspectors i inspectores, que poden requerir d'accions puntuals de supervisió i assessorament o d'emissió d'informes, així com de col·laboració i suport a les direccions territorials competents en matèria d'educació o a altres òrgans de l'administració educativa.  
  
4. Implementació dels objectius estratègics  
Sense perjudici d'aquelles actuacions de caràcter habitual i incidental, per a la consecució dels objectius estratègics es desenvoluparan les següents actuacions al llarg del període 2023-2027, d'acord amb el calendari d'actuació que s'exposa en l'apartat 7 del present annex.  
  
a) Potenciar la incidència de les actuacions de la Inspecció educativa en la garantia de l'exercici dels drets i el compliment dels deures de tots els membres de la comunitat educativa, així com en la millora contínua del sistema educatiu de la Comunitat Valenciana, els seus centres, serveis i programes.  
Supervisió de l'atribució docent i l'horari del personal docent de centres privats concertats, així com la correspondència del pagament delegat amb el professorat registrat en ITACA 3 i la distribució dels recursos personals associats a la dotació PAM i resta de programes anuals.  
Supervisar el personal d'administració i serveis dels centres docents, avaluant les seues necessitats i realitzant propostes de millora.  
Supervisió de la concreció curricular, propostes pedagògiques i programacions d'aula d'acord amb el desenvolupament normatiu de la LOMLOE.  
Supervisió dels instruments d'avaluació i criteris de qualificació utilitzats per a l'avaluació de l'alumnat.  
Supervisió dels projectes, plans i mesures presents en el PAC: PLC, PDC, mesures d'acolliment i de transició o continuïtat entre nivells, cicles, etapes; acció tutorial i igualtat i convivència, estratègies didàctiques i organitzatives (codocència, àmbits d'aprenentatge, metodologies actives, etc.).  
Supervisió i control del compliment de les rutes de transport escolar, vehicles, usuaris, personal acompanyant i mesures de seguretat, amb especial èmfasi en els centres amb transport adaptat.  
Supervisió i control de la matrícula efectiva dels ensenyaments d'idiomes, d'acord amb la normativa vigent.  
Supervisió i control dels continguts curriculars, la metodologia, la programació didàctica i la coordinació horària respecte a les matèries, mòduls o assignatures que impartisquen els centres privats d'ensenyaments de règim especial.  
Participació en el procés general de modificació, accés, pròrroga o renovació dels concerts educatius, segons es regule en el procediment a aquest efecte.  
Supervisió i control del compliment de la gratuïtat de l'escolarització, matrícula o reserva de plaça en els centres autoritzats d'Educació Infantil i escoles infantils municipals de primer cicle de la Comunitat Valenciana.  
Supervisió del Projecte de Gestió i Règim Econòmic en els centres de titularitat de la Generalitat Valenciana.  
Supervisió de l'ús de les quantitats rebudes pel mòdul corresponent a despeses de funcionament («altres despeses») dels centres privats concertats sostinguts amb fons públics.  
Participació de la Inspecció educativa en els Consells Territorials de Formació Professional.  
Supervisió de la Formació en Centres de Treball i Formació Professional Dual, amb especial èmfasi en els programes de flexibilització.  
  
Participació i col·laboració en la formació sobre funció directiva i equips directius, funcionaris en fase de pràctiques, actualització normativa i implementació del desenvolupament curricular.  
Detecció de necessitats formatives i detecció i foment de la difusió de bones pràctiques en centres educatius.  
Supervisió i assessorament de les aules didàctiques dependents de la Direcció General d'Innovació i Inclusió Educativa.  
Supervisió i seguiment del procés d'elecció als Consells Escolars en els centres, durant les anualitats que es convoquen eleccions a aquests.  
  
b) Impulsar l'avaluació del sistema educatiu de la Comunitat Valenciana per a la seua millora, incidint en l'avaluació de la pràctica docent com a garantia de qualitat de l'ensenyament i aprenentatge.  
Participació en l'avaluació docent dels funcionaris en fase de pràctiques.  
Participació en l'avaluació de la funció directiva en els procediments de renovació i selecció de directors.  
Participació en l'avaluació diagnòstica de l'alumnat de 4t d'Educació Primària i 2n d'Educació Secundària Obligatòria.  
Participació en l'avaluació externa dels centres docents.  
Supervisió dels mecanismes per a l'avaluació interna dels centres educatius.  
c) Informar l'Administració educativa de la supervisió i avaluació realitzada i realitzar propostes de millora de la normativa i de la formació del professorat.  
Participació en l'avaluació dels diferents programes de la conselleria amb competències en matèria d'educació amb la finalitat d'aportar conclusions sobre el grau de consecució dels objectius plantejats i aportant informació rellevant per a la presa de decisions.  
Trasllat de les necessitats detectades a partir del coneixement directe dels centres, serveis i programes i formulació de propostes de millora normativa i en la formació inicial i permanent del personal docent i de la funció directiva.  
d) Potenciar i aprofundir en l'eficiència i eficàcia de l'organització i funcionament de la inspecció educativa.  
Dinamització del funcionament de les àrees específiques de treball de la Inspecció educativa amb la finalitat de convertir-les en punts de referència en el seu àmbit, impulsant la coordinació interterritorial per a garantir l'homogeneïtat dels procediments i actuacions.  
Planificació i desenvolupament del procediment d'adscripció dels inspectors i inspectores d'educació a les diferents zones d'intervenció per al període 2024-2028.  
Desenvolupament de les eines informàtiques necessàries per a la simplificació de les tasques i funcions dels inspectors i inspectores, adaptant aquestes eines a la gestió del coneixement i optimitzant el flux d'informació dins de l'organització i en la seua relació amb altres òrgans.  
Aprofundiment en el treball en equip, potenciant el treball col·laboratiu en les actuacions i en els equips de circumscripció.  
e) Consolidar un model de formació inicial i contínua de la Inspecció educativa, enfocat al desenvolupament de les competències professionals dels inspectors i inspectores i l'aprofitament del talent, en col·laboració amb altres òrgans de l'administració educativa, altres administracions, inspeccions educatives d'altres comunitats autònomes i mitjançant la participació en programes europeus i d'organismes internacionals.  
Disseny i elaboració d'un itinerari formatiu per a la formació inicial dels inspectors i les inspectores de nova incorporació.  
Disseny i elaboració de models formatius dels inspectors i les inspectores d'educació que permeten el desenvolupament de la competència professional, que integren la formació dissenyada i oferida per la Inspecció General d'Educació i les inspeccions territorials al costat d'opcions formatives individualitzades.  
Participació en intercanvis de formació amb les inspeccions d'altres comunitats autònomes o països del nostre entorn.  
Promoció i participació en projectes Erasmus+ o altres organitzats per organismes internacionals en matèria educativa, establint aliances i sinèrgies que permeten repercutir en la formació de la inspecció educativa, així com participar en activitats de difusió d'experiències.  
  
5. Model d'intervenció  
Els inspectors i les inspectores d'educació intervindran en els centres, serveis i programes de la seua competència, així com en qualssevol altres actuacions que realitzen, d'acord amb els principis de coordinació, autonomia en l'emissió d'informes i propostes, participació, planificació, professionalitat, treball en equip, avaluació de resultats i millora contínua. Així mateix, s'hauran de tindre en compte les conclusions derivades de l'actuació inspectora en els cursos anteriors, les demandes i necessitats detectades i les propostes recollides en el marc de les memòries finals de curs.  
6. Seguiment i avaluació del Pla plurianual de la Inspecció Educativa per al període 2023-2027  
D'acord amb l'article 5 del Decret 80/2017, l'avaluació de resultats constitueix un dels principis organitzatius de la inspecció educativa i és, al seu torn, un element fonamental en la millora del servei prestat pels inspectors i inspectores d'educació.  
Per això, d'acord amb l'Ordre 17/2019, de 16 d'abril, l'avaluació dels plans de treball que desenvolupa la inspecció educativa i del seu propi funcionament és una garantia de qualitat i millora en la prestació del servei que ha de permetre efectuar les correccions necessàries en els processos i resultats del treball que efectua. Correspon, per això, d'acord amb el seu article 39, valorar el grau de consecució dels objectius i la idoneïtat de les actuacions que es desenvolupen, mitjançant la inclusió de mecanismes de seguiment i avaluació tant en el pla plurianual, el pla general d'actuació anual i els plans territorials d'actuació anual.  
  
El seguiment i l'avaluació del grau de compliment del Pla Plurianual és una de les funcions de la Inspecció General d'Educació, així com l'elaboració de la memòria de la inspecció de la Comunitat Valenciana, que recollirà les aportacions de les inspeccions territorials.  
  
Per a això, el pla plurianual de la inspecció educativa es concretarà en els diferents PGAA que es desenvolupen durant el període 2023-2027. Abans del 20 de juliol els inspectors i les inspectores en cap territorials presentaran al consell territorial corresponent, per al seu coneixement i trasllat a la Inspecció General d'Educació, la memòria a què fa referència l'Ordre 17/2019, de 16 d'abril.  
La Inspecció General d'Educació realitzarà el seguiment de les actuacions al llarg del curs escolar i valorarà el grau de compliment d'aquestes, l'efectivitat dels seus resultats i el grau de consecució dels objectius, que s'inclourà en la memòria anual que s'elevarà a la Secretaria Autonòmica d'Educació. A aquest efecte, es dissenyaran indicadors d'assoliment i fonts d'evidència per a cadascun dels objectius i de les actuacions plantejades. Així mateix, es tindrà en compte aquesta valoració per a l'elaboració del PGAA del curs següent.  
Sense perjudici del seguiment del grau de consecució dels objectius que es realitze de manera anual, durant el curs 2026-2027 es procedirà a realitzar l'avaluació final del present Pla i l'elaboració del següent.  
  
7. Calendari d'aplicació de les actuacions per al desenvolupament dels objectius estratègics  
A continuació, s'ofereix una planificació de les actuacions previstes per al desenvolupament dels objectius estratègics, distingint en elles entre una fase de disseny, una fase d'implementació i una fase d'avaluació.  
Aquest calendari podrà ser objecte de revisió i modificació amb la finalitat d'atendre noves necessitats o demandes que afecten el sistema educatiu i l'actuació de la Inspecció educativa.